作者:白居易
標題:丘中有一士二首
內容:丘中有一士，不知其姓名。面色不憂苦，血氣常和平。每選隙地居，不蹋要路行。舉動無尤悔，物莫與之爭。藜藿不充腸，布褐不蔽形。終歲守窮餓，而無嗟歎聲。豈是愛貧賤，深知時俗情。勿矜羅弋巧，鸞鶴在冥冥。丘中有一士，守道歲月深。行披帶索衣，坐拍無絃琴。不飲濁泉水，不息曲木陰。所逢苟非義，糞土千黃金。鄉人化其風，燻如蘭在林。智愚與強弱，不忍相欺侵。我欲訪其人，將行複沉吟。何必見其面，但在學其心。